จับตาราคาหุ้น BEAUTY ฟื้น หลังงบฯ Q2 ไม่เลวร้าย ใจป้ำจ่ายปันผลเรียกคืนศรัทธา
จับตาราคาหุ้น BEAUTY ฟื้น หลังงบฯ Q2 ไม่เลวร้าย ใจป้ำจ่ายปันผล 0.162 บาทต่อหุ้น เรียกคืนศรัทธา
14 ส.ค. 2561

บริษัท บิวตี้ คอมมูนิตี้ จำกัด (มหาชน) หรือ BEAUTY รายงานผลการดำเนินงานไตรมาส 2/61 (รวมบริษัทย่อย) สิ้นสุดวันที่ 30 มิ.ย.61 ดังนี้

โดยผลการดำเนินงานในไตรมาสดังกล่าวลดลงเนื่องจาก บริษัทมีรายได้รวม ไตรมาส 2 ปี 2561 เท่ากับ 857.52 ล้านบาท ลดลง 3.36% จากไตรมาส 2 ปี 2560และลดลง5.24% จากไตรมาส 1 ปี 2561 รายได้ที่ลดลง หลักๆ มาจากผลกระทบเรื่องของ อย. จากการปราบปรามผลิตภัณฑ์สุขภาพที่ผิดกฎหมายของบริษัทอื่นเมื่อช่วงเดือน มีนาคม -เมษายน 2561 ทำให้ผู้บริโภคมีความระมัดระวังในการจับจ่ายใช้สอยเครื่องสำอางมากขึ้นแต่จะเป็นผลกระทบในระยะสั้นเท่านั้น
นอกจากนี้ กระแสข่าวเรื่องของอย. ส่งผลทำให้สินค้าที่ส่งออกไปยังประเทศจีนที่มีการเข้มงวดในการตรวจสอบสินค้ามากขึ้นทำให้ระยะเวลาในการนำเข้าสินค้าของลูกค้าขายส่งยาวนานขึ้น
อย่างไรก็ตาม บริษัทยังประกาศจ่ายปันผลงวดดำเนินงานวันที่ 1 ม.ค.2561 ถึงวันที่ 30 มิ.ย. 2561 อัตราจ่ายเป็นเงินสด 0.162 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 27 ส.ค.2561 ทั้งนี้ กำหนดจ่ายเงินปันผลในวันที่ 7 ก.ย.2561
ทั้งนี้ คาดว่าผลการดำเนินงานในไตรมาสดังกล่าวที่ปรับตัวลดลงเพียงเล็กน้อยจากก่อนหน้านี้มีการคาดการณ์ว่าผลประกอบการไตรมาสดังกล่าวจะลดลงอย่างมีนัยสำคัญ และการจ่ายปันผลให้ผู้ถือหุ้นในครั้งนี้ จะส่งผลให้ราคาหุ้นปรับตัวกลับมาอยู่ในทิศทางที่ดีขึ้นจากก่อนหน้านี้ราคาหุ้นปรับตัวลดลงมาอย่างหนัก
อนึ่งก่อนหน้านี้ นายแพทย์สุวิน ไกรภูเบศ ประธานเจ้าหน้าที่บริหารของ BEAUTY เปิดเผยว่า บริษัทคาดว่าไตรมาส 2/61 จะปรับตัวลงต่ำกว่าเป้าหมายที่คาดการณ์ไว้ และจะเป็นจุดต่ำสุดของปีนี้
 